CELEX: 32017D0976
Language: lv
Date: 2017-06-07 00:00:00
Title: Komisijas Īstenošanas lēmums (ES) 2017/976 (2017. gada 7. jūnijs), ar ko apstiprina lēmumu par izņēmumiem saskaņā ar Padomes Direktīvas 96/67/EK 9. pantu attiecībā uz dažu apkalpošanas uz zemes pakalpojumu sniegšanu Tallinas starptautiskajā lidostā (AS Tallinna Lennujaam) (izziņots ar dokumenta numuru C(2017) 3798)

9.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 146/150
            
         KOMISIJAS ĪSTENOŠANAS LĒMUMS (ES) 2017/976
   (2017. gada 7. jūnijs),
   ar ko apstiprina lēmumu par izņēmumiem saskaņā ar Padomes Direktīvas 96/67/EK 9. pantu attiecībā uz dažu apkalpošanas uz zemes pakalpojumu sniegšanu Tallinas starptautiskajā lidostā (AS Tallinna Lennujaam)
   
      
         (izziņots ar dokumenta numuru C(2017) 3798)
      
   
   (Autentisks ir tikai teksts igauņu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1996. gada 15. oktobra Direktīvu 96/67/EK par pieeju lidlauka sniegto pakalpojumu tirgum Kopienas lidostās (1) un jo īpaši tās 9. panta 5. punktu,
   tā kā:
   1.   IGAUNIJAS REPUBLIKAS VALDĪBAS PAZIŅOTAIS LĒMUMS PAR IZŅĒMUMIEM
   
   
               (1)
            
            
               Ar 2017. gada 14. februāra e-pastu un vēstuli, kuru Komisija saņēma 2017. gada 7. martā, Igaunijas iestādes saskaņā ar Direktīvas 96/67/EK (turpmāk “direktīva”) 9. panta 3. punktu paziņoja, ka Igaunijas Republikas valdība, pamatojoties uz direktīvas 9. panta 1. punkta b) apakšpunktu, ir pieņēmusi lēmumu par izņēmumiem attiecībā uz Tallinas lidostu.
            
         
               (2)
            
            
               Izņēmums paredz noteikt, ka lidostas pārvaldības struktūra (Tallinn Airport Ltd) ar tai pilnībā piederoša meitasuzņēmuma Tallinn Airport GH Ltd starpniecību ir vienīgā struktūra, kurai Tallinas starptautiskajā lidostā ir tiesības nodrošināt trešām personām šādus pakalpojumus, kas minēti direktīvas pielikuma 3. un 5. punktā: bagāžas apstrāde un perona dienesti. Šis izņēmums, kas pamatojas uz direktīvas 9. panta 1. punkta b) apakšpunktu, ir piešķirams uz diviem gadiem – no 2017. gada 15. maija līdz 2019. gada 14. maijam. Turklāt, pamatojoties uz direktīvas 9. panta 6. punktu, Igaunijas iestādes ir pieņēmušas lēmumu, ņemot vērā laiku, kas paredzēts šķēršļu pārvarēšanai, lai ļautu plašāk atvērt tirgu, pagarināt šo periodu vēl uz diviem gadiem no 2019. gada 15. maija līdz 2021. gada 14. maijam.
            
         
               (3)
            
            
               Saskaņā ar direktīvas 9. panta 5. punktu Komisija apspriedās ar Igaunijas valdību par savu novērtējuma projektu.
            
         2.   PAŠREIZĒJĀ SITUĀCIJA TALLINAS LIDOSTĀ
   
   
               (4)
            
            
               Pēc nesenās pasažieru skaita palielināšanās gada satiksmes apjoms pārsniedz 2 miljonu pasažieru slieksni, kas paredzēts direktīvas 1. panta 2. punktā, Tallinas lidosta ietilpst direktīvas piemērošanas jomā, un uz to attiecas pienākumi, kas saistīti ar apkalpošanas uz zemes tirgus atvēršanu.
            
         
               (5)
            
            
               Runājot par bagāžas apstrādi Tallinas lidostā, tajā patlaban ir viens pasažieru terminālis un uz vietas reģistrētajai bagāžai un visai tranzīta bagāžai ir viena šķirošanas iekārta, kas atrodas ēkas centrālās daļas pagrabstāvā.
            
         
               (6)
            
            
               Šobrīd, kamēr vispārējā piekļuve apkalpošanas uz zemes tirgum ir pilnībā liberalizēta, ņemot vērā telpu ierobežojumus, lidosta ir vienīgā, kas sniedz bagāžas apstrādes un perona dienestu pakalpojumus, izmantojot meitasuzņēmumu.
            
         
               (7)
            
            
               Tallinas lidostā pašlaik rit lidostas attīstīšanas process. Šis process bija plānots 2010. gadā, un sākotnēji netika paredzēts atvērt apkalpošanas uz zemes tirgu. Tomēr, tā kā lidostas pasažieru skaits pārsniedz 2 miljonus gadā, ar to tika uzsākta direktīvas piemērošana un attiecīgi celtniecības plāni tika pārskatīti tā, lai investīcijas tiktu rezervētas īpaši apkalpošanas uz zemes tirgus atvēršanai. Lidostai ir izstrādāti ieguldījumu plāni turpmākajiem gadiem, kurus turpinās realizēt, kā paredzēts, un plāni, kas izstrādāti par apkalpošanas uz zemes tirgus atvēršanu turpmākajos gados, vienlaikus rūpējoties par to, lai būvdarbu laikā mazinātu neērtības pasažieriem, proti, tiks nodrošināta lidostas darbības nepārtrauktība, kas būs īpaši svarīgi, ņemot vērā pasažieru plūsmas paredzamo pieaugumu, jo īpaši gaidāmās Igaunijas ES prezidentūras laikā no 2017. gada 1. jūlija līdz 31. decembrim.
            
         
               (8)
            
            
               Tallinas lidostā turpinās vai sāks šādus būtiskus infrastruktūras attīstības ieguldījumu projektus:
               
                           —
                        
                        
                           Kontrolējamās teritorijas attīstības projekts 2016. līdz 2020. gadā,
                        
                     
                           —
                        
                        
                           Pasažieru termināļa Dienvidu piestātnes paplašināšana 2016. līdz 2019. gadā,
                        
                     
                           —
                        
                        
                           Autostāvvietas stacijas būvniecība (daļa no pasažieru termināļa projekta) 2017. gadā,
                        
                     
                           —
                        
                        
                           Ieguldījumi apkalpošanas uz zemes tirgus atvēršanai 2019. līdz 2021. gadā.
                        
                     
         3.   APSPRIEŠANĀS AR IEINTERESĒTAJĀM PERSONĀM
   
   
               (9)
            
            
               Saskaņā ar direktīvas 9. panta 3. punktu Komisija 2017. gada 29. martaEiropas Savienības Oficiālajā Vēstnesī publicēja Igaunijas iestāžu paziņotā lēmuma par izņēmumiem kopsavilkumu (2) un aicināja ieinteresētās personas iesniegt savus apsvērumus.
            
         
               (10)
            
            
               Komisija saņēma piezīmes no aviosabiedrību apvienības, kura apgalvoja – pretēji Igaunijas valdības apgalvojumiem –, ka pašreizējā infrastruktūrā nav telpas ierobežojumu, kuri varētu kavēt Tallinn Airport Ltd rast risinājumu, lai uzņemtu vismaz vēl vienu pakalpojumu sniedzēju. Aviosabiedrību apvienība apgalvo, ka jau iepriekš Tallinas lidostā ilgstošu laiku vairāki uzņēmumi sniedza apkalpošanas uz zemes pakalpojumus.
            
         4.   IZŅĒMUMU NOVĒRTĒJUMS, ŅEMOT VĒRĀ DIREKTĪVAS NOTEIKUMUS
   
   
               (11)
            
            
               Igaunijas iestādes lēmumu par izņēmumiem pamatoja ar direktīvas 9. panta 1. punkta b) apakšpunktu, ar kuru dalībvalstīm ir atļauts sakarā ar īpašiem ierobežojumiem attiecībā uz pieejamo platību vai jaudu rezervēt vienam pakalpojumu sniedzējam vienu vai vairākas direktīvas 6. panta 2. punktā (3) minētās pakalpojumu kategorijas. Šajā gadījumā saskaņā ar 9. panta 2. punktu Igaunijas iestādes ir norādījušas kategorijas, uz ko attiecas lēmums par atbrīvojumu. Attiecīgās kategorijas ir bagāžas apstrāde un perona dienesti, kas minēti direktīvas pielikuma 3. un 5. punktā, vienlaikus visu pārējo apkalpošanas uz zemes pakalpojumu kategoriju tirgus pieejamība Tallinas lidostā nav ierobežota.
            
         
               (12)
            
            
               Igaunijas Republika piešķir šo izņēmumu galvenokārt šāda iemesla dēļ: to būvdarbu laikā, kas ļaus pilnībā atvērt tirgu perona dienestu un bagāžas apstrādes pakalpojumiem, pašreizējā pieejamo telpu un jaudu nepietiekamība Tallinas lidostā neļauj iepriekš minēto pakalpojumu kategoriju nodrošināšanā (izņemot dzērienu un pārtikas transportēšanu, to iekraušanu gaisa kuģī un izkraušanu no tā) ienākt vēl vienam lidlauka sniegto pakalpojumu sniedzējam. Proti:
               
                           —
                        
                        
                           pašreizējā bagāžas šķirošanas objekta atrašanās vieta un izmēri neļauj atvēlēt vietu citiem bagāžas apstrādes pakalpojumu sniedzējiem. Telpas, kurās notiek bagāžas apstrādes darbības, ir ierobežotas un šauras, un pašreizējam pakalpojumu sniedzējam ir grūti manevrēt bagāžas ratiņus, jo īpaši maksimālā noslogojuma periodos. Pašreizējo objektu nevar paplašināt uz citu zonu rēķina, un tas nozīmē, ka, lai atvērtu tirgu vēl vienam bagāžas apstrādes uzņēmumam, ir jāveic ievērojami darbi jaunu objektu celtniecībai ārējā zonā,
                        
                     
                           —
                        
                        
                           gaisa kuģu stāvvietu tuvumā trūkst vietas, tāpēc tur nav iespējams novietot vēl viena perona dienestu pakalpojumu uzņēmuma papildu aprīkojumu. Pašreizējās lidlauka sniegto pakalpojumu iekārtām un bagāžas ratiņiem paredzētās novietošanas zonas pie stāvvietām uz perona un zem pasažieru termināļa galerijas jau tiek izmantotas pilnā apmērā. Pašreizējo telpas ierobežojumu pārvarēšana apgrūtina esošā pakalpojumu sniedzēja darbību, jo īpaši ziemas sezonā, kad ierobežotajā stāvlaukumā tiek novietoti arī sniega novākšanas un tīrīšanas transportlīdzekļi. Turklāt aprīkojuma novietošanai nav īpašu angāru vai garāžu. Tā kā trūkst fiziskas telpas stāvvietu platības palielināšanai pasažieru termināļa tuvumā, patlaban nav iespējams uzņemt vēl vienu lidlauka sniegto pakalpojumu operatoru, un ir jāveic ievērojami darbi jaunu objektu būvniecībai.
                        
                     
         
               (13)
            
            
               Pirmkārt, Komisija uzskata, ka bagāžas zona ir ierobežota, jo tā ir 72 metrus gara, 13 metrus plata un 1,9 metrus augsta, kas nav pietiekami, lai ielaistu otru bagāžas apstrādes pakalpojumu sniedzēju. Otrkārt, ņemot vērā direktīvas 9. panta pirmo daļu, kura attiecas uz vietas trūkumu vai ierobežojumiem, kas izriet jo īpaši no pārslogotības un platības izmantošanas, Komisija norāda, ka šie aspekti Tallinas lidostai ir raksturīgi trīs īsu periodu laikā, kad daudzas aprīkojuma vienības jāizmanto ierobežotā laikā pašreizējās ierobežotajās telpās. Treškārt, telpu ierobežojumus nevar atrisināt ātri un vienkārši, paplašinot pašreizējo iekārtu teritoriju, jo nav pieejama zona ap to, kura ir apbūvēta. Visbeidzot, pašlaik nav pieejamas pietiekamas telpas papildu bagāžas apkalpotāja iekārtu glabāšanai vai personāla izvietošanai.
            
         
               (14)
            
            
               Attiecībā uz perona dienestiem Komisija atzīmē arī, ka, pirmkārt, gaisa kuģu stāvvietu tuvumā trūkst vietas, tāpēc tur nav iespējams novietot vēl viena perona dienestu pakalpojumu uzņēmuma papildu aprīkojumu. Otrkārt, pašreizējās lidlauka sniegto pakalpojumu iekārtām un bagāžas ratiņiem paredzētās novietošanas zonas pie stāvvietām uz perona un zem pasažieru termināļa galerijas jau tiek izmantotas pilnā apmērā. Treškārt, Tallinas lidostas pašreizējo telpas ierobežojumu pārvarēšana apgrūtina esošā pakalpojumu sniedzēja darbību, jo īpaši ziemas sezonā, kad ierobežotajā stāvlaukumā tiek novietoti arī sniega novākšanas un tīrīšanas transportlīdzekļi. Ceturtkārt, aprīkojuma novietošanai nav īpašu angāru vai garāžu. Visbeidzot, tā kā trūkst fiziskas telpas stāvvietu platības palielināšanai pasažieru termināļa tuvumā, patlaban nav iespējams uzņemt vēl vienu lidlauka sniegto pakalpojumu operatoru, un ir jāveic ievērojami darbi jaunu objektu būvniecībai.
            
         
               (15)
            
            
               Attiecībā uz aviosabiedrību apvienības apgalvojumiem, ka kādreiz Tallinas lidostā apkalpošanas uz zemes pakalpojumus sniedza vairāki uzņēmumi, Komisija norāda, ka saskaņā ar informāciju, ko iesniegusi Igaunija, kopš 1998. gada Tallinas lidostā veikto lidojumu skaits ir palielinājies vairāk nekā par 50 % un pasažieru skaits ir pieaudzis par 300 %, bet perona un bagāžas apstrādes zonas izmērs ir palicis tāds pats. Telpas pieejamība ir mainījusies dēļ šā satiksmes pieauguma. Aviosabiedrību apvienība nenorāda, kā pašreizējos apstākļos vēl viens apkalpošanas uz zemes uzņēmums varētu organizēt perona dienestu nodrošināšanu un bagāžas apstrādi.
            
         
               (16)
            
            
               Lai pārvarētu iepriekš minētos telpas ierobežojumus, Igaunijas iestādes iesniedza detalizētu plānu, kā paplašināt infrastruktūru, lai atļautu ienākt otram bagāžas apstrādes pakalpojumu sniedzējam un perona dienestu pakalpojumu sniedzējam un ievērot tirgus atvērtības pakāpi, kā noteikts direktīvā. Izņēmuma termiņa beigas 2021. gadā sakristu ar laiku, kad būvdarbus paredzēts pabeigt, kas ļaus atvērt tirgu.
            
         
               (17)
            
            
               Šajā saistībā Komisija norāda, ka trīs projekti, kas jāīsteno Tallinas lidostai, palīdzētu atvērt apkalpošanas uz zemes pakalpojumu tirgu:
               
                           —
                        
                        
                           Kontrolējamās teritorijas attīstības projekts (2016–2020): Tallinas lidosta būvēs papildu atledošanas zonu uz austrumiem no skrejceļa un A peronu paplašinās ziemeļu virzienā. Šā projekta beigās būs iespējams otrajam apkalpošanas uz zemes pakalpojumu uzņēmumam ienākt lidlauka sniegto pakalpojumu tirgū un veikt atledošanu un nodrošināt perona dienestus,
                        
                     
                           —
                        
                        
                           Pasažieru termināļa Dienvidu piestātnes paplašināšana (2016–2019): izejošās bagāžas rentgena iekārtu jauda tiks palielināta, un uzbūvēs papildu ģērbtuves apkalpošanas uz zemes personālam, kas ļautu arī otram apkalpošanas uz zemes uzņēmumam ienākt tirgū,
                        
                     
                           —
                        
                        
                           Autostāvvietas stacijas būvniecība (2017–2018): autostāvvietas zona otra apkalpošanas uz zemes uzņēmuma darbiniekiem tiktu palielināta.
                        
                     
         
               (18)
            
            
               Pamatojoties uz iepriekš minētajiem apsvērumiem un uz informāciju, kas ir tās rīcībā, Komisija uzskata, ka Igaunijas iestādes ir pierādījušas, ka nav iespējams bagāžas apstrādei piesaistīt citu trešo pusi papildus lidostas apkalpošanas uz zemes pakalpojumu struktūrvienībai līdz brīdim, kad tiks pabeigti celtniecības projekti, kā aprakstīts iepriekš.
            
         
               (19)
            
            
               Jāņem vērā arī tas, ka Tallinas lidostas tirgus ir atvērts visām apkalpošanas uz zemes pakalpojumu kategorijām, izņemot bagāžas apstrādi un perona dienestus, ka ierobežojumus, ko paredz izņēmumi, piemēro bez diskriminācijas visiem (potenciālajiem) apkalpošanas uz zemes pakalpojumu sniedzējiem, izņemot lidostas apkalpošanas uz zemes pakalpojumu struktūrvienību, ka līdz šim neviens apkalpošanas uz zemes pakalpojumu sniedzējs vai lidostas lietotājs nav iesniedzis pieteikumu, lai tam piešķirtu tiesības veikt bagāžas apstrādi un perona dienestu nodrošināšanu Tallinas lidostā.
            
         
               (20)
            
            
               Direktīvas 9. panta 1. punkta b) apakšpunkts, kas atļauj pakalpojumus sniegt tikai vienam pakalpojumu sniedzējam, nedrīkst pārsniegt divus gadus, un šo termiņu var pagarināt vienreiz ne vairāk kā uz diviem gadiem. Tas ir tiesiskais regulējums, saskaņā ar kuru Igaunijas iestādes ir piešķīrušas atbrīvojumu. Par atjaunošanu tika paziņots tajā pašā laikā, kad tika paziņots par lēmumu piešķirt atbrīvojumu, un Komisija to analizēja saskaņā ar pašreiz spēkā esošo kārtību un šo lēmumu.
            
         
               (21)
            
            
               Visbeidzot, ņemot vērā pašreizējo situāciju Tallinas lidostā, minēto izņēmumu robežas materiālajā un laika ziņā un pasākumus, kas veikti esošo ierobežojumu novēršanai, – Komisija uzskata, ka izņēmumi nevajadzīgi neietekmē direktīvas mērķus, nekropļo konkurenci starp apkalpošanas uz zemes pakalpojumu sniedzējiem un/vai pašpakalpojumus veicošiem lidostas lietotājiem un nesniedzas tālāk par vajadzīgo, kā noteikts direktīvas 9. panta 2. punkta otrajā daļā.
            
         
               (22)
            
            
               Šis lēmums neskar Līguma par Eiropas Savienības darbību 102. pantu, kas vienam vai vairākiem uzņēmumiem, kam ir dominējošs stāvoklis iekšējā tirgū vai būtiskā tā daļā, šāda stāvokļa ļaunprātīgu izmantošanu aizliedz kā nesaderīgu ar iekšējo tirgu un tiktāl, ciktāl tā var iespaidot tirdzniecību starp dalībvalstīm.
            
         5.   SECINĀJUMS
   
   
               (23)
            
            
               Tāpēc, ņemot vērā Komisijas veiktās izskatīšanas rezultātu un pēc apspriešanās ar Igaunijas Republiku, būtu jāapstiprina lēmums par izņēmumiem, ko minētā dalībvalsts pieņēmusi saskaņā ar direktīvas 9. panta 1. punkta b) apakšpunktu attiecībā uz Tallinas lidostu un kas Komisijai paziņots ar e-pastu 2017. gada 14. februārī un ar vēstuli, kas tika saņemta 2017. gada 7. martā.
            
         
               (24)
            
            
               Šajā lēmumā paredzētie pasākumi ir saskaņā ar atzinumu, ko sniegusi direktīvas 10. pantā minētā Padomdevēja komiteja,
            
         IR PIEŅĒMUSI ŠO LĒMUMU.
   1. pants
   Ar šo apstiprina lēmumu par izņēmumiem, ko Igaunijas Republika pieņēmusi saskaņā ar Direktīvas 96/67/EK 9. panta 1. punkta b) apakšpunktu attiecībā uz Tallinas lidostu un kas Komisijai paziņots ar e-pastu 2017. gada 14. februārī un ar vēstuli, kas tika saņemta 2017. gada 7. martā.
   2. pants
   Šis lēmums ir adresēts Igaunijas Republikai.
   
      Briselē, 2017. gada 7. jūnijā
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 272, 25.10.1996., 36. lpp.
   
   
      (2)  OV C 98, 29.3.2017., 3. lpp.
   
   
      (3)  Direktīvas 6. panta 2. punktā noteikts: “Dalībvalstis var ierobežot to lidlauka pakalpojumu sniedzēju skaitu, kam atļauts sniegt šādu kategoriju lidlauka pakalpojumus:
   
               —
            
            
               bagāžas apstrāde,
            
         
               —
            
            
               perona dienesti,
            
         
               —
            
            
               degvielas uzpildes dienests,
            
         
               —
            
            
               kravas un pasta apstrāde attiecībā uz ienākošas, izejošas vai tranzītā esošas kravas un pasta fizisko pārkraušanu starp lidostas terminālu un gaisa kuģi.
            
         Tomēr minimālais skaits ir divi pakalpojumu sniedzēji katrā lidlauka pakalpojumu kategorijā.”